Juan Carlos Egillor

Juan Carlos Egillor Uribarri (Donostia, 1947ko abuztuaren 15a - Madril, 2011ko martxoaren 21a) euskal marrazkilari, margolari eta ilustratzaile bat izan zen. Euskadi Sioux aldizkarian, hainbat egunkaritan (Egin eta El Correo Español) eta haurrei zuzendutako Bernardo Atxagaren liburuetan plazaratu zituen bere lanak. 

Horiez gain, Oskorri eta Ruper Ordorikaren diskoetako azalak ere egin zituen, baita kartelak ere, beste hainbat lanen artean. Bilboko lehen Aste Nagusiko kartel aitzindaria berak egin zuen; kartel hori Bilboko Arte Ederretako Museoan jarrita egon zen 2021ean arte-lan modura, eta kopia bat Bilboko Areatzako horma batean ere badago apaingarri.

Artista transmedia izateagatik nabarmendu zen batez ere; hau da, komikiak eta ilustrazioak argitaratzen zituen prentsan eta aldizkarietan, liburuak ilustratzen zituen, diseinatzaile jarduten zuen, bere lana galerietan erakusten zuen... eta, horrez gain, gidoilaria, bideo-arte zuzendaria eta Net.art-aren bultzatzailea izan zen. Espainian ordenagailuz sortutako lehenengo bideoa (1986, Reina Sofía Arte Zentroa) egiteagatik ere ezaguna da.

Pott Bandan ere ibili zen, eta apurtzailea izan zen; El Correo egunkarian zintak argitaratzen zituen, esaterako, eta horien artean Mari Agirre pertsonaia zegoen: emakume feminista, gogor eta boteretsua zen, eta diskurtso hori, 60ko hamarkadan, oso aurrerakoia zen.

Erreferentziak

Kanpo estekak 
 Euskadi Sioux, Egillor lankide izan zen aldizkaria.
 IMBDko fitxa irakurgai.
 Euskonews webguneko elkarrizketa.
 Deia egunkariko elkarrizketa.
 Egillorren obrari buruzko bildumen erakusketa Donostiako Koldo Mitxelena Kulturunean.

Gipuzkoako marrazkilariak
Donostiako margolariak
Euskal Herriko komikigileak
Euskal Herriko ilustratzaileak
Bideoartistak
Umorista grafikoak
Euskarazko komikigileak
Gaztelaniazko komikigileak
Irarleak
Madrilen hildakoak